15.		ŽIADOSŤ OBVINENÉHO O PREPUSTENIE Z VÄZBY NA SLOBODU
			(§ 79 ods. 3. Trestného poriadku)
XY, nar. XX.XX.XXXX, trvalým bydliskom XXX, XXX,
toho času vo väzbe v Ústave na výkon väzby a v Ústave na výkon trestu odňatia slobody XXXX
Sudcovi pre prípravné konanie
OKRESNÉHO SÚDU XXXXX	K č. Tp XX/XX
Dňa XX.XX.XXXX som bol uznesením sudcu pre prípravné konanie Okresného súdu v XXXXX vzatý do väzby podľa § 72 ods. 1 písm. a) Trestného poriadku z dôvodu § 71 ods. 1 písm. c) Trestného poriadku (dôvody väzby sú striktne vymedzené v § 71 ods. 1 Trestného poriadku).
Žiadam Vás o prepustenie z väzby na slobodu, nakoľko mám za to, že všetky dôvody, pre ktoré som bol vzatí do väzby už pominuli.
Sľubujem, že v budúcnosti sa už takéhoto konania nedopustím a dostavím sa na všetky predvolania mne adresované. Chcem so svojou manželkou žiť v spoločnej domácnosti.
XY
Poznámka
Dôvody väzby podľa § 71 ods. 1 Trestného poriadku sú upravené nasledovným spôsobom:
(1)	Obvinený môže byť vzatý do väzby len vtedy, ak doteraz zistené skutočnosti nasvedčujú tomu, že skutok, pre ktorý bolo začaté trestné stíhanie, bol spáchaný, má znaky trestného činu, sú dôvody na podozrenie, že tento skutok spáchal obvinený a z jeho konania alebo ďalších konkrétnych skutočností vyplýva dôvodná obava, že
a)	ujde alebo sa bude skrývať, aby sa tak vyhol trestnému stíhaniu alebo trestu, najmä ak nemožno jeho totožnosť ihneď zistiť, ak nemá stále bydlisko alebo ak mu hrozí vysoký trest,
b)	bude pôsobiť na svedkov, znalcov, spoluobvinených alebo inak mariť objasňovanie skutočností závažných pre trestné stíhanie, alebo
c)	bude pokračovať v trestnej činnosti, dokoná trestný čin, o ktorý sa pokúsil, alebo vykoná trestný čin, ktorý pripravoval alebo ktorým hrozil.
O väzbe rozhoduje v prípravnom konaní (teda do podania obžaloby, resp. návrhu na schválenie dohody o vine a treste) sudca pre prípravné konanie vecne a miestne príslušného súdu. O väzbe rozhoduje sudca pre prípravné konanie na podklade návrhu na vzatie do väzby obvineného s tým, že predpokladom takéhoto postupu je aj zadržanie osoby, ktorá do väzby má byť vzatá. Vo všeobecnosti platí, že pre úspešné vzatie obvineného do väzby sa vyžaduje formálny a materiálny predpoklad, a to ten, že sa musí jednať o obvinenú osobu, je tam predpoklad, že sa jedná o páchateľa trestného činu a musí dodržať formálne náležitosti na zadržanie (48 hodín) a pod.
Podľa § 79 ods. 3 Trestného poriadku môže obvinený žiadať kedykoľvek o prepustenie z väzby na slobodu. Žiadosť sa môže podávať súdu, ktorý vzal obvineného do väzby, resp. orgánu činného v trestnom konaní, ktorý je vo veci činný. V žiadosti je potrebné uviesť a skutkovo vymedziť okolnosti, ktoré by odôvodňovali tvrdenie obvineného. Žiadosť možno opakovať po uplynutí 30 dní od nadobudnutia právoplatnosti predchádzajúceho rozhodnutia, ktorou sa zamietlo prepustenie obvineného na slobodu. Uvedené platí v tom prípade, ak neuvedie nové skutočnosti v žiadosti prepustenie z väzby na slobodu.
V tejto žiadosti je zároveň vyjadrený návrh nahradiť väzbu sľubom obvineného, ktorý sa viaže k § 80 ods. 1 písm. b) Trestného poriadku. Okrem nahradenia väzby písomným sľubom môže obvinený žiadať nahradiť väzbu kontrolou probačným úradníkom za použitia kontroly technickými zariadeniami na monitorovanie pohybu obvineného (tzv. monitorovací náramok), peňažnou zárukou (kauciou), či tzv. spoločenskou zárukou – zárukou organizácie, ktorá bude zabezpečovať dohľad nad správaním sa obvineného.
Žiadosť obvineného o prepustenie z väzby na slobodu, ak jej prokurátor nevyhovie, sa predloží sudcovi pre prípravné konanie predloží na rozhodnutie. Následne po výsluchu obvineného sa o takejto žiadosti rozhodne. Sudca pre prípravné konanie rozhodne 
a)	prepustením obv. na slobodu, alebo
b)	prepustením obv. na slobodu a nahradením väzby podľa § 80 ods. 1 písm. a), písm. b), písm. c) Trestného poriadku, alebo
c)	žiadosti o prepustenie z väzby na slobodu nevyhovie.
Proti uzneseniu je prípustná sťažnosť v lehote do troch pracovných dní od oznámenia rozhodnutia (sťažnosť má odkladný účinok, čo znamená, že podanie sťažnosti obvineného proti uzneseniu o vzatí do väzby automaticky neznamená jeho okamžite prepustenie z väzby na slobodu). O sťažnosti bude rozhodovať II. stupňový súd (krajský súd, resp. Najvyšší súd vo vzťahu k Špecializovanému trestnému súdu).
Je potrebné uviesť, že o žiadosti o prepustenie z väzby na slobodu, môže rozhodnúť aj sám prokurátor (ak je vec v prípravnom konaní) spôsobom, že obvineného prepustí na slobodu alebo žiadosti nevyhovie a predloží vec sudcovi pre prípravné konanie na rozhodnutie (§ 79 ods. 4 Trestného poriadku). Tu však nemôže väzbu nahradiť inštitútmi uvedenými v § 80 Trestného poriadku.
Žiadosť o prepustenie z väzby na slobodu môže v mene obvineného podať aj obhajca, ktorý mu je ustanovený, resp. ktorého si obvinený sám zvolil. Umiestnenie obvineného do väzby zakladá dôvod povinnej obhajoby podľa § 37 Trestného poriadku.